Majlis Ugama Islam Singapura

Majlis Ugama Islam Singapura atau MUIS merupakan sebuah badan berkanun di Singapura. Peranannya adalah untuk menjaga kepentingan komuniti Muslim Singapura. MUIS ditubuhkan pada 1968 di bawah penguatkuasaan Akta Pentadbiran Undang-undang Islam (AMLA). MUIS juga berperanan menasihati Presiden Singapura dalam hal yang mengenai Islam di Singapura. MUIS juga berperanan menyekat penyebaran ajaran yang sesat daripada agama Islam.MUIS juga bertanggungjawab dalam urusan zakat dan menjalankan aktiviti menyokong masjid dan madrasah menerusi geran, program dan pembiayaan bagi latihan guru madrasah, pegawai keagamaan masjid, sukarelawan dan pegawai pembangunan belia. Selain itu, MUIS turut bertanggungjawab terhadap aktiviti dakwah dan pendidikan awam, pembangunan pendidikan Islam, dan pembiayaan pentadbiran amil serta bantuan bagi mualaf.

Majlis Tertinggi MUIS 
Majlis Tertinggi MUIS merupakan badan membuat keputusan secara keseluruhan dan bertanggungjawab atas rumusan dasar dan pelan operasi. Majlis Tertinggi MUIS terdiri daripada Presiden MUIS, Ketua Eksekutif MUIS dan Mufti Negara serta para anggota lain yang disarankan oleh Menteri Bertanggungjawab bagi Ehwal Masyarakat Islam dan individu-individu yang dicalonkan oleh pelbagai pertubuhan Islam tempatan. Berikut merupakan senarai anggota Majlis Tertinggi MUIS bagi sesi 2019-2022.

Hab Islam Singapura 
Hab Islam Singapura merupakan petempatan agama yang menempatkan Masjid Muhajirin, Madrasah Irsyad Zuhri Al-Islamiah dan ibu pejabat MUIS. Ia menjadi mercu tanda kemajuan pembangunan Islam di Singapura. Himpunan bangunan ini melambangkan simbiosis antara iman (masjid), ilmu (madrasah) dan amal (majlis).

Persijilan Halal 
Perkhidmatan pensijilan halal secara rasmi diperkenalkan MUIS pada tahun 1978, di mana MUIS mempunyai kuasa untuk bertindak sebagai pihak berkuasa bagi mengawal tadbir urus halal di Singapura. MUIS juga telah berjaya menerbitkan sijil halal (kali pertama) kepada pihak industri khasnya bagi produk minuman untuk dieksport ke negara Timur Tengah. Pada tahun 1992, Unit Pensijilan Halal MUIS telah ditubuhkan untuk memastikan prosedur pengeluaran sijil halal lebih berstruktur ekoran daripada permintaan terhadap produk halal yang semakin meningkat setiap tahun di Singapura. 

MUIS memainkan peranan yang utama sebagai badan tunggal yang menerbitkan sijil dan logo halal serta menguatkuasakan sistem perundangan yang berkaitan dengan pensijilan halal di Singapura. Pada hari ini, sijil dan logo halal MUIS telah dikenali dan mendapat pengiktirafan dalam pasaran halal utama di di Brunei, Indonesia, Malaysia, Kuwait, Bahrain, Arab Saudi, Qatar, Emiriah Arab Bersatu dan Oman.

Mufti Negara 
Mufti Negara Singapura mula diperkenalkan pada 1967 selepas pelantikan Haji Sanusi Mahmood sebagai mufti. Sehingga kini terdapat empat orang mufti telah dan sedang berkhidmat. Penyandang Mufti Negara Singapura terkini ialah Dr Naziruddin Mohd Nasir yang dilantik sejak Mac 2020.

Mufti Negara 

 Dr Naziruddin Mohd Nasir (Mufti Singapura) (Bermula 1 Mac 2020)

Bekas Mufti Negara 

 Dr. Fatris Bin Bakaram (Bekas Mufti Singapura) (2011-1 Mac 2020)
 Syed Isa bin Mohammed bin Semait (Bekas Mufti Singapura) (1972-2010)
 Haji Mohamed Sanusi Mahmood (Bekas Mufti Singapura) (1967-1972)

Lihat juga 
 Islam di Singapura

Rujukan 
Islam di Singapura
Pertubuhan Islam